
ĮSAKYMAS
DĖL PAŠALPŲ, IŠMOKŲ, KOMPENSACIJŲ SKYRIMO IR MOKĖJIMO BEI NEDARBINGUMO KONTROLĖS TVARKOS APRAŠO PATVIRTINIMO

1. Tvirtinu pridedamus:
1.1. Pašalpų, išmokų, kompensacijų skyrimo ir mokėjimo bei nedarbingumo kontrolės tvarkos aprašą (toliau – Tvarkos aprašas);
1.2. Prašymo skirti ligos pašalpą formą;
1.3. Prašymo neskirti ligos pašalpos formą.
2. Laikau netekusiais galios:
2.1. Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) direktoriaus 2011 m. rugsėjo 30 d. įsakymą Nr. V-394 „Dėl ligos, profesinės reabilitacijos, motinystės, tėvystės, motinystės (tėvystės) pašalpų, nelaimingų atsitikimų darbe ir profesinių ligų socialinio draudimo išmokų, žalos atlyginimo skyrimo ir mokėjimo, nelaimingų atsitikimų darbe (tarnyboje) ir profesinių ligų pripažinimo draudiminiais įvykiais, draudimo sumų apskaičiavimo bei nedarbingumo kontrolės taisyklių patvirtinimo“ su jį keitusiais įsakymais; 
2.2. Fondo valdybos direktoriaus 2013 m. rugpjūčio 1 d. įsakymą Nr. V-376 „Dėl Pašalpų, išmokų, kompensacijų skyrimo ir mokėjimo bei nedarbingumo kontrolės taisyklių bei Pašalpų, išmokų, kompensacijų skyrimo ir mokėjimo bei nedarbingumo kontrolės procedūrų aprašo patvirtinimo“;
2.3. Fondo valdybos direktoriaus 2013 m. lapkričio 22 d. įsakymo Nr. V-197 „Dėl prašymų pavyzdinių formų patvirtinimo“ 1.1 punktą.
3. Nustatau, kad:
3.1. šio įsakymo 1 ir 2 punktai įsigalioja 2015 m. balandžio 1 d.;
3.2. Tvarkos aprašo nuostatos dėl sprendimų dėl pašalpų pasirašymo elektroniniu kvalifikuotu parašu įsigalioja nuo 2015 m. rugpjūčio 1 d.
4. Įpareigoju:
4.1. Fondo valdybos Pašalpų ir nedarbingumo kontrolės skyrių bei Fondo finansų ir apskaitos skyrių iki 2014 m. lapkričio 30 d. pateikti Informacinės sistemos plėtros skyriui programinės įrangos užsakymus;
4.2. Fondo valdybos Informacinės sistemos plėtros skyrių iki 2015 m. kovo 31 d. pakeisti programinę įrangą Tvarkos aprašo nuostatų įgyvendinimui;
4.3. Fondo valdybos Klientų aptarnavimo metodikos ir informavimo skyrių patvirtintas prašymų formas iki 2015 m. balandžio 1 d. paskelbti Fondo valdybos interneto svetainėje;
4.4. Fondo valdybos Informacinės sistemos eksploatavimo ir informacijos valdymo skyrių šio įsakymo skaitmenines kopijas išsiųsti Fondo valdybos direktoriaus pavaduotojams, Fondo valdybos Pašalpų ir nedarbingumo kontrolės, Teisės, Veiklos planavimo ir pokyčių valdymo, Fondo finansų ir apskaitos, Informacinės sistemos plėtros, Klientų aptarnavimo metodikos ir informavimo, Vidaus audito skyriams, Valstybinio socialinio draudimo fondo valdybos teritoriniams skyriams bei Užsienio išmokų tarnybai.
5. Pavedu įsakymo vykdymo kontrolę Fondo valdybos direktoriaus pavaduotojams pagal kuravimo sritį. 

